SKRIFTLIG FORESPØRGSEL E-0601/00

af Giovanni Pittella (PSE) til Kommissionen

(3. marts 2000)

Om: Hestetransport

Med notat 600/3/SA.21/7640 af 17. december 1999 fra Departementet for Fødevarer og Ernæring og Offentlig Veterinær Sundhed, kontor III, under Det Italienske Sundhedsministerium er den til veterinærmyndighederne i randområder og regioner udstedt et direktiv om hestetransporter fra tredjelande med en rejse på over 24 timer. I notatet pålægges det at opstalde de transporterede dyr i stalde ved grænsekontrolposter i en nærmere bestemt periode, således at disse dyr kan restituere sig til at fortsætte rejsen til slutbestemmelsesstedet.

Kriterier for mellemstationer og anerkendelse heraf er fastsat i EF-forordning 1255/97(1). Blandt de anerkendte mellemstationer i nærheden af grænseinspektionsposter er Fernetti-Prosecco-passet (Triest), men ikke Gorizia, hvorfra størstedelen af de 130 000 heste, der årligt importeres til slagtning i Italien ifølge Istat transporteres. Kan Kommissionen oplyse, om der findes en undtagelsesregel fra bestemmelsen om mellemstationer for Gorizia?

Mener Kommissionen ikke, at det er nødvendigt at anmode de italienske myndigheder om at udvide det notat, der er udsendt om heste, navnlig på baggrund af den holdning, departementet selv har givet udtryk for i indledningen til et svar på en EU-veterinærinspektion i juli 1999, der også drejede sig om andre dyrearter, der importeres fra tredjelande med hensyn til forpligtelsen til at gøre ophold?

Hvilke foranstaltninger agter Kommissionen at træffe for at løse problemet vedrørende det begrænsede antal mellemstationer, der i øjeblikket er givet tilladelse til?

(1) EFT L 174 af 2.7.1997, s. 1.

Svar afgivet på Kommissionens vegne af David Byrne

(5. maj 2000)

I Rådets direktiv 91/628/EØF ændret ved Rådets direktiv 95/29/EF om beskyttelse af dyr under transport(1) er der fastlagt krav til transporttid, hvileperiode, fodring og vanding af dyrene under transporten.

Fællesskabskriterierne for mellemstationerne, hvor dyrene skal opstaldes og hvile i mindst 24 timer under rejsen, findes i EF-forordning nr. 1255/97 om fællesskabskriterier for mellemstationer og tilpasning af den ruteplan, der er omhandlet i bilaget til direktiv 91/628/EØF(2).

Enhver fysisk eller juridisk person kan drive mellemstation inden for Fællesskabets grænser. Det påhviler medlemsstaterne officielt at godkende mellemstationerne og sikre, at de opfylder forordningens bestemmelser. Kommissionen træffer ikke beslutning om placering af mellemstationer eller antallet af disse i den enkelte medlemsstat.

Medlemsstaterne tilstiller Kommissionen listen over godkendte mellemstationer tillige med eventuelle ajourføringer heraf. Kommissionen giver medlemsstaterne disse oplysninger inden for rammerne af Den Stående Veterinærkomité. Den ajourførte liste over mellemstationer kan ses på Kommissionens hjemmeside på følgende adresse:

//forum.europa.eu.int/Public/irc/dg6/vets/info/data.

Hvad angår inspektion af dyr, der importeres fra tredjelande, og deres hvileophold på grænseinspektionsposten Gorizia, hedder det i direktiv 91/628/EØF, at når dyrene først har krydset en fællesskabsgrænse, påhviler det medlemsstaternes myndigheder at sikre, at fællesskabslovgivningen bliver overholdt med hensyn til beskyttelse af dyr under transport, og der må ikke tillades videre transport af noget dyr, hvis tilstand ikke er fundet i orden af en dyrlæge. Ethvert dyr, der ikke er fundet i stand til at fortsætte rejsen, skal have hvile, vandes og fodres og kan kun fortsætte transporten, såfremt dyrlægen bekræfter, at dyret kan tåle den videre transport.

I løbet af de seneste fem år har Levnedsmiddel-og Veterinærkontoret (FVO) udført fem veterinære kontrolbesøg på den italienske grænseinspektionspost Gorizia for at overvåge, at direktiv 91/628/EØF overholdes. På baggrund af resultaterne af disse besøg har Kommissionen gentagne gange gjort de italienske myndigheder opmærksomme på, at den italienske lovgivning til gennemførelse af Rådets Direktiv 91/628/EØF er utilstrækkelig, og har i særdeleshed anmodet om ordentlig hvile til dyrene ved grænseinspektionsposterne. I Levnedsmiddel- og Veterinærkontorets rapporter anbefales det, at dyr, der allerede har været undervejs i længere tid end fastsat i bestemmelserne, skal opstaldes og hvile i 24 timer, når de krydser grænsen.

Med hensyn til det notat fra de italienske myndigheder, som det ærede parlamentsmedlem nævner, håber Kommissionen, at det vil betyde en forbedring af foranstaltningerne til beskyttelse af dyr under lange transporter. Kommissionen vil fortsat overvåge, at de italienske myndigheder sørger for tilstrækkelig overholdelse af fællesskabslovgivningen på dette område på grænseinspektionsposten Gorizia.

(1) EFT L 148 af 30.6.1995.

(2) EFT L 174 af 2.7.1997.